Često postavljana pitanja vezano za posjete Centralnoj banci Bosne i Hercegovine (CBBiH):

**Da li se posjete naplaćuju?**

Posjete CBBiH, prezentacije, materijali koji se eventualno budu distribuirali posjetiocima su besplatni.

**Koje vrste posjeta mogu biti organizovane?**

Prezentacije ili predavanja u CBBiH se isključivo organizuju kao grupne posjete. Zbog ograničenih kapaciteta, trenutno se ne organizuju individualne posjete.

**Koji su termini za organizovanje posjeta?**

Redovno radno vrijeme CBBiH je od ponedjeljka do petka od 8.00 do 16.00. Posjete CBBiH se uvijek organizuju tokom redovnog radnog vremena.

**Koliko je prosječno trajanje prezentacija ili predavanja?**

Prezentacije ili predavanja traju u prosjeku 90 minuta, a po potrebi mogu biti i duže, ali ne preko dva sata.

**Da li postoji wi-fi u objektima CBBiH?**

U objektima CBBiH je dostupan besplatan wi-fi.

**Da li je moguć pristup licima s invaliditetom?**

Dio prostorija predviđenih za prezentacije ili predavanja u CBBiH ima mogućnost pristupa za lica s invaliditetom. Kako bi na vrijeme osigurali dostupnost tih prostorija, potrebno je da se u zahtjevu za organizovanje posjete navede da će u grupi biti i lica s takvim potrebama.

**Da li je obezbijeđen parking ili prevoz za posjetitelje?**

CBBiH ne obezbjeđuje parking niti prevoz do svojih objekata. Objekti CBBiH su smješteni u centrima gradova, te je prilikom dolaska neophodno planirati vrijeme potrebno za dolazak, ostavljanje vozila i transfer do prostorija CBBiH.

**Da li postoji prostor za ostavljanje prtljaga tokom posjete?**

CBBiH nema predviđeni prostor za ostavljanje prtljaga, te se od posjetilaca očekuje da sa sobom nose svoje stvari. S obzirom da je svaki ulazak u objekte CBBiH predmet sigurnosne provjere, preporučujemo nošenje što manje stvari.

**Da li je dozvoljen unos hrane i pića?**

Unos hrane i pića nije dozvoljen niti je moguće iste nabaviti unutar objekata CBBiH. Za potrebe prezentacija ili predavanja, posjetiocima će biti osigurani osvježavajući napici.